16.6.2023
MT
Il-Ġurnal Uffiċjali tal-Unjoni Ewropea
C 214/87 L-Erbgħa 18 ta’ Jannar 2023
26.
Jilqa' t-tkomplija tad-djalogi dwar id-drittijiet tal-bniedem ma' pajjiżi terzi li jirriżultaw minn kuntest aktar favorevoli għall-involviment; huwa tal-fehma li, fejn ma jiġi rrappurtat l-ebda progress tanġibbli wara sensiela ta' djalogi dwar id-drittijiet tal-bniedem, kif ġara f'għadd ta' każijiet, l-UE għandha taġġusta l-għanijiet tagħha, inkluż fir-rigward tat-tmexxija usa' tar-relazzjonijiet bilaterali;
Delegazzjonijiet tal-UE 27.
Iqis li huwa tal-akbar importanza li tittieħed kull azzjoni possibbli biex titqajjem kuxjenza dwar il-Linji Gwida tal-UE dwar id-Drittijiet tal-Bniedem fid-delegazzjonijiet tal-UE u jħeġġeġ lid-delegazzjonijiet kollha jiżguraw l-implimentazzjoni xierqa ta' dawn il-Linji Gwida; itenni, f'dan ir-rigward, it-talba tiegħu lid-delegazzjonijiet tal-UE u lill-“punti fokali” tagħhom dwar id-drittijiet tal-bniedem f'pajjiżi terzi biex jagħmlu ħidma aktar involuta billi jipprovdu appoġġ regolari lid-difensuri tad-drittijiet tal-bniedem, inklużi r-rebbieħa u l-finalisti tal-Premju Sakharov f'riskju, u billi jindirizzaw bir-reqqa suġġetti u każijiet individwali mqajma fir-riżoluzzjonijiet tal-Parlament dwar ksur tad-drittijiet tal-bniedem, id-demokrazija u l-istat tad-dritt; jappella lill-uffiċjali fid-delegazzjonijiet tal-UE jqajmu każijiet ta' oppressjoni u persekuzzjoni tad-difensuri tad-drittijiet tal-bniedem, tal-oppożizzjoni demokratika u tal-attivisti tas-soċjetà ċivili lill-awtoritajiet tal-istat, u jekk l-individwi affettwati jkunu detenuti, jimmonitorjaw is-sitwazzjonijiet tagħhom, iżuruhom fil-ħabs, jattendu l-proċeduri tal-proċess tagħhom u jqajmu l-każijiet tagħhom fid-djalogi dwar id-drittijiet tal-bniedem li l-UE twettaq mal-pajjiżi kkonċernati; 28.
Jiġbed l-attenzjoni għall-każijiet li fihom il-missjonijiet tal-Istati Membri tal-UE u d-delegazzjonijiet tal-UE ħadu approċċi differenti dwar il-protezzjoni u l-promozzjoni tad-drittijiet tal-bniedem f'pajjiżi terzi, għalkemm l-Istati Membri tal-UE jikkondividu impenn komuni dwar din il-kwistjoni; jissottolinja li l-ambaxxati tal-Istati Membri tal-UE, bħad-delegazzjonijiet tal-UE, għandu jkollhom rwol dejjem akbar fil-promozzjoni u l-protezzjoni tad-drittijiet tal-bniedem, kif ukoll fl-appoġġ tas-soċjetà ċivili f'pajjiżi terzi; jappella lid-delegazzjonijiet tal-UE jistabbilixxu gruppi ta' ħidma dwar id-drittijiet tal-bniedem li jlaqqgħu flimkien is-servizzi rilevanti tal-ambaxxati tal-Istati Membri u tad-delegazzjonijiet tal-UE, u jikkooperaw mill-qrib mar-rappreżentanti tal-organizzazzjonijiet internazzjonali u reġjonali tas-soċjetà ċivili fil-pajjiżi terzi kkonċernati;
Ir-Reġim Globali ta' Sanzjonijiet tal-UE b'rabta mad-Drittijiet tal-Bniedem (GHRSR – l-Att Magnitsky tal-UE) 29.
Jilqa' l-fatt li r-Reġim Globali tas-Sanzjonijiet tad-Drittijiet tal-Bniedem tal-UE qed jintuża dejjem aktar bħala għodda essenzjali li ssaħħaħ ir-rwol tal-UE bħala attur globali tad-drittijiet tal-bniedem permezz tal-użu ta' sanzjonijiet immirati mill-Kunsill; jitlob li l-miżuri restrittivi li diġà ġew adottati jiġu implimentati b'mod effettiv, sħiħ u koordinat, u għall-adozzjoni ta' miżuri addizzjonali jekk ikun meħtieġ; jappella lill-UE tagħmel użu aktar dinamiku ta' din l-għodda bħala komponent integrali tal-politika barranija tagħha dwar id-drittijiet tal-bniedem; jitlob l-applikazzjoni rigoruża, konsistenti u uniformi ta' miżuri restrittivi fl-Istati Membri kollha u l-monitoraġġ tagħhom bħala prekundizzjoni għall-kredibbiltà u l-effettività tal-azzjoni esterna tal-UE; jappella lill-UE taħdem ma' sħab tal-istess fehma biex tħeġġeġ lil aktar pajjiżi jadottaw reġimi ta' sanzjonijiet u tikkoordina l-adozzjoni ta' miżuri restrittivi mmirati b'mod konġunt sabiex tiġi massimizzata l-effettività tagħhom fil-livell globali; jilqa' l-impenn tal-President tal-Kummissjoni fid-Diskors tagħha dwar l-Istat tal-Unjoni tal-2022 li tippreżenta miżuri biex taġġorna l-qafas leġiżlattiv tal-UE għall-ġlieda kontra l-korruzzjoni u li tinkludi l-korruzzjoni fil-GHRSR tal-UE, li huwa konformi mal-pożizzjoni tal-Parlament, sabiex jiġu mmirati b'mod effettiv il-faċilitaturi ekonomiċi u finanzjarji ta' dawk li jabbużaw mid-drittijiet tal-bniedem; itenni t-talba tiegħu għall-introduzzjoni ta' votazzjoni b'maġġoranza kwalifikata għad-deċiżjonijiet tal-Kunsill u l-implimentazzjoni ta' sanzjonijiet taħt il-GHRSR; itenni l-istedina tiegħu lill-Kummissjoni u lill-Kunsill biex jagħmlu ħilithom biex jinkorporaw ir-rakkomandazzjonijiet tal-Parlament għal sanzjonijiet immirati futuri, kif stipulat fir-riżoluzzjonijiet tiegħu u bnadi oħra; 30.
Jilqa' l-elenkar li sar fl-2021 fl-ambitu tal-GHRSR tal-UE; jistieden lill-Kunsill, lill-Istati Membri u lis-SEAE jiżviluppaw strateġija biex itejbu l-interazzjoni bejn il-GHRSR tal-UE u r-reġimi ta' sanzjonijiet ġeografiċi, b'mod partikolari billi jsir użu aħjar mill-GHRSR tal-UE biex jiġi indirizzat il-ksur li ma jistax ikun marbut direttament ma' stat, pereżempju f'każijiet fejn merċenarji jwettqu ksur tad-drittijiet tal-bniedem f'territorji barra mill-kontroll tal-gvern jew f'każijiet transfruntiera, bħat-traffikar tal-bnedmin; 31.
Jesprimi tħassib serju dwar u jikkundanna l-politiki deliberati ta' xi pajjiżi ta' arrest, detenzjoni arbitrarja u prosekuzzjoni tal-barranin, inklużi ċittadini tal-UE, fuq akkużi foloz għal skopijiet ta' propaganda, biex il-priġunieri jintużaw bħala strument ta' negozjar u skambju internazzjonali jew bħala mezz biex issir pressjoni politika; jisħaq li l-implimentazzjoni ta' politika bħal din jikkostitwixxi att ta' teħid ta' ostaġġi skont it-tifsira tal-Konvenzjoni Internazzjonali Kontra t-Teħid ta' Hostaġġi; jistieden lill-Kummissjoni, lis-SEAE u lill-Istati Membri jieħdu miżuri biex jipprevjenu tali atti u jwissu liċ-ċittadini tal-UE, speċjalment dawk b'ċittadinanza doppja, dwar ir-riskju li jiġu arrestati meta jżuru ċerti pajjiżi; jistieden lill-Kunsill jikkunsidra l-applikazzjoni ta' miżuri restrittivi skont il-GHRSR tal-UE għal persuni jew entitajiet responsabbli għall-arrest arbitrarju jew id-detenzjoni ta' ċittadini tal-UE bħala “ostaġġi statali”;